
Szerző neve: Pál Adrienn
Intézmény: Pázmány Péter Katolikus Egyetem, BTK
Szak: Történelem
Témavezető neve: J. Újváry Zsuzsanna
Beosztása: Egyetemi docens
Egy Zala megyei nemes árva fiú ellátása a XVIII. században
Születésem óta Zalaváron, egy kicsi Zala megyei településen élek, így nem volt kérdés számomra, hogy dolgozatomat e terület múltjából fogom elkészíteni. A levéltári kutatásaim során akadtam egy kisnemesi árva fiú feldolgozatlan anyagára. A több mint, 800 oldalas anyag között számos nyugta, számadás, adóslevél maradt fent. Dolgozatomban, így Móricz István árván maradt fiára, Lázárra fordított költségeket gyűjtöttem össze 1787 és 1795 között. A nyugták tartalmazzák a fiú iskoláztatására, öltözködésére, házának fenntartására és egyéb kiadásokra fordított összegeket.
A mindennapi élet, a múlt embereinek hétköznapjai állnak érdeklődési köröm középpontjában, így számos kérdés merült fel bennem. Hogyan élhetett egy árván maradt fiú a 18. század végén? Hogyan látta el a gyám a feladatát? Milyen jövő várt a fiúra?
A fő részben Lázár mindennapjainak kiadásait kívántam részletezni. A fennmaradó nyugták alapján összegyűjtöttem, hogy mikor és hol tanult Lázár, ezzel milyen kiadások terhelték a családi kasszát 1787 és 1793 között. Részletesen kitérek Lázár öltözködésére, amely valószínűsíthetően a fiú életében fontos helyet foglalt el. Az öltözékre vonatkozó nyugtákból kiszámoltam, hogy mennyibe kerül Lázárnak egy öltözete, milyen fajta és mennyi ruhaneműt vásárolt, valamint összeszámoltam a ruhákra költött összeget 1787 és 1793 között. Képet kapunk Lázár petrikeresztúri otthonáról két forrás alapján. Felkutattam Lázár saját kezűleg aláírt leveleit is.
A dolgozat végén összegeztem Lázár mindennapi kiadásait a 7 év alatt. Az éves kiadás összege viszonylag magasnak mondható, egy átlagos árva kisnemesi fiúhoz képest a 18. században. Ez számomra arra enged következtetni, hogy a tutor gondosan, pontosan és megbízhatóan látta el a magára maradt fiút. Lázár tanulhatott, jól öltözködhetett, jól élhetett a kor gyámsági visszaéléseinek ellenére.



